text: Простреляха мъж на паркинг във Варна - News.bg
  Простреляха мъж на паркинг във Варна
  10.05.2011 12:09:55
  10.05.2011 12:14:59
  Мъж на 36 години с множество огнестрелни рани е намерен в автомобил във Варна.
  От Областната дирекция на МВР в морския град съобщиха, че от "Център 112" в Оперативния дежурен център при Областната дирекция е получен сигнал, че на паркинг пред блок 5 в квартал "Владиславово" има прострелян мъж в кола.
  Инцидентът е станал снощи след полунощ. На мястото е изпратен автопатрул, който открива в паркиран "Мерцедес" с варненска регистрация, мъж с много огнестрелни наранявания по тялото, който е в съзнание.
  Установена е самоличността на пострадалия - това е 36- годишният Добри Добрев от Белослав, живеещ в района. Той е без регистрирани криминални прояви. Пострадалият е с огнестрелни рани в областта на краката, гръдния кош и лявата ръка. Настанен е в болница "Св. Анна", допълва радио Варна. За случая е уведомен дежурен прокурор при Варненската окръжна прокуратура, по случая е образувано досъдебно производство.
  При първоначалния оглед на местопроизшествието са намерени и иззети веществени доказателства, ще бъде направен и повторен оглед.